[{"text_idx": "#000000", "text": "Arvamus Tuhat raisatud aastat ehk mis on uimastite dekriminaliseerimisega valesti la\u0308inud"}, {"text_idx": "#000002", "text": "Tartu Vangla narkou\u0308ksuse kinnipeetav Martin Villems kirjutab, mis on Eestis uimastite dekriminaliseerimisega valesti la\u0308inud, ammutades inspiratsiooni Neil Woodsi raamatust \u201eHea vo\u0303mm, halb so\u0303da\u201c ja Maia Szalavitsi raamatust \u201eRikkumata aju\u201c."}, {"text_idx": "#000003", "text": "\u201eKui te oleks mulle veel mo\u0303ned aastad tagasi o\u0308elnud, et o\u0303ige pea legaliseeritakse kanep mitmes riigis ja ka paljudes USA osariikides, oleks ma ilmselt arvanud, et te ise olete natuke liiga palju kanepit suitsetanud. Nu\u0308u\u0308d usun aga ka ise, et muutused on tulekul.\u201c"}, {"text_idx": "#000004", "text": "Nii vo\u0303ttis oma elulool po\u0303hineva raamatu \u201eGood Cop, Bad War\u201c (\u201eHea vo\u0303mm, halb so\u0303da\u201c, 2016) lu\u0308hidalt kokku Neil Woods, paljude ametialaste autasudega pa\u0308rjatud Briti narkopolitseinik."}, {"text_idx": "#000005", "text": "Mida on meil tema kogemustest o\u0303ppida? Kuidas juhtus nii, et 21. sajandil sai Eestist narkosurmade arvestuses Euroopa riikide seas absoluutne liider?"}, {"text_idx": "#000006", "text": "Vastuse saamiseks tuleks ka meil eelko\u0303ige poliitikute poole vaadata. Sajandi algupoolel, kui ilmnesid Portugali dekriminaliseeriva la\u0308henemisega saavutatud positiivsed tulemused, otsustati meil millegipa\u0308rast ikkagi kriminaalo\u0303iguslike meetmete juurde ja\u0308a\u0308da. Tegelikult ei puudunud ka siin mo\u0303istuse ja to\u0303enduspo\u0303hise la\u0308henemise ha\u0308a\u0308l. Olgu selle kinnituseks kas vo\u0303i asjaolu, et Karistusseadustiku kahes ja\u0308rjestikuses narkootilisi aineid puudutavas sa\u0308ttes (\u00a7183 ja 184) on u\u0308ks ja seesama so\u0303na \u2014 \u201eka\u0308itlemine\u201c \u2014 defineeritud ta\u0308iesti erinevalt (vt. J. Sootak, \u201eKaristusseadustiku kommenteeritud va\u0308ljaanne\u201c). Juriidiliselt on see muidugi paras nonsenss, kuid tahe vabastada isiklikuks tarbeks keelatud ainete omamine kriminaalvastutusest oli siiski olemas. Mis siis ikkagi valesti la\u0308ks?"}, {"text_idx": "#000007", "text": "Valesti la\u0308ks see, et poliitilise lahingu vo\u0303itsid need, kes pooldasid tol ajal eelko\u0303ige USA propageeritud \u201enarkovastase so\u0303ja\u201c karmi karistuslikku la\u0308henemist. Seda, et USA on oma poliitikaga jo\u0303udnud riigi ajaloo ko\u0303rgeima narkosurmade arvuni ja ka seal toimub praegu kogu narkopoliitika u\u0308mberhindamine, peaksid lugejad vast teadma, nagu sedagi, et u\u0308ha uute opioidide ja muude ohtlike su\u0308nteetiliste uima-ainete laialdane levik on ka meie kohaliku narkovastase so\u0303jaga kaasas ka\u0308iva vo\u0303idurelvastumise tagaja\u0308rg. Meil aga hakkasid toona narkopoliitikat kujundama jo\u0303ud, kelle loosungiks oli mitmetimo\u0303istetav \u201eVali kord!\u201c"}, {"text_idx": "#000008", "text": "Nii juhtuski, et Portugali positiivsest eeskujust inspireeritud seadust u\u0308ritati karmistada sellega, et kui Portugali versioonis on dekriminaliseerimise piirma\u0308a\u0308raks u\u0308he so\u0303ltlase ku\u0308mne pa\u0308eva ainevaru, siis meil sai selleks varem narkootikumidega kokku puutunud isiku \u2014 mida iganes see ka ei peaks ta\u0308hendama \u2014 ku\u0308mme narkodoosi."}, {"text_idx": "#000009", "text": "Ko\u0303igele lisaks hakkasid sedagi poolikut seadust ellu viima needsamad narkovastase so\u0303ja apologeetidest poliitikute poolt kureeritud jo\u0303uametkonnad ja reaalselt puudutas karistusseadustiku \u00a7183 alusel dekriminaliseerimine va\u0308hem kui 1% narkootilise aine avastamisega seotud juhtumitest. Seaduste rakendamises mindi aga kohati lausa absurdini va\u0308lja, misto\u0303ttu ilmselt prokuratuuri algatusel kehtis meil po\u0303himo\u0303te, et seguaine mass vo\u0303rdsustatakse puhta aine massiga. Sellise loogika kohaselt saaks 50kg tsemendile 1g amfetamiini lisamisel 50,001 kg amfetamiini (sic!). O\u0303nneks lo\u0303petas Riigikogu selle jama o\u0303ige ruttu ja no\u0303udis kohtuasjades siiski aine-ekspertiise ja koguste arvutamist puhta aine kogusest la\u0308htumist."}, {"text_idx": "#000010", "text": "Kahjuks aga arvas meie muidu vo\u0303rdlemisi arukas Riigikohus, et kanep on looduses kasvav taim, mida inimene ei saa segada ega lahjendada. Selles osas on vast isegi meie po\u0303hikoolilo\u0303petajate enamik paremini informeeritud ja teab, kuidas na\u0308iteks suhkru vo\u0303i tsemendi lisamisega kanepi massi to\u0303sta. Just selle Riigikohtu seisukoha to\u0303ttu pole meil ka seaduse silmis vahet, kas tegemist on 0,5% THC-sisaldusega taimevarte vo\u0303i 25% THC-sisaldusega kvaliteetse kanepio\u0303iega. Toimeaine koguse vahe on 50-kordne, aga maagiline piir, ehk \u201eekspertide\u201c poolt paika pandud 10 narkodoosi on mo\u0303lemal ikka 7,5 g. Ta\u0308ielik absurd, kuid Riigikohtuga meil ju ei vaielda ja selline rakenduspraktika kehtib ta\u0308napa\u0308evani."}, {"text_idx": "#000011", "text": "Seadus kiusab opioidiso\u0303ltlaseid ja teeb alaealistest roimarid"}, {"text_idx": "#000012", "text": "Ko\u0303ige jo\u0303hkramat u\u0308lekohut teevad need prokuratuuri valitud ekspertide poolt kehtestatud kogused opioidiso\u0303ltlastele, sest nende tolerants kasvab igapa\u0308evasel tarbimisel va\u0308ga kiiresti. Ta\u0308iesti tavapa\u0308rane on na\u0308iteks olukord, kus fentanu\u0308u\u0308liso\u0303ltlase u\u0308he pa\u0308eva annus on 20\u201350 \u201eekspertide\u201c ma\u0308a\u0308ratletud narkodoosi. Niimoodi saadetaksegi haigeid inimesi pa\u0308evadoosi eest 3\u201315 aastaks vangi ja maksumaksja muudkui maksab selle mo\u0303ttetuse eest."}, {"text_idx": "#000013", "text": "Veel u\u0308ks rakenduslik paradoks peitub aga nende narkodooside tuvastamises ja to\u0303endamises. Nimelt saab neid doose usinate narkoprokuro\u0308ride to\u0303lgenduses tuvastada ja to\u0303endada na\u0308iteks u\u0308hise tarvitamise ka\u0308igus kanepipla\u0308ru u\u0308leandmise alusel. Kui inimene on sellist koletut tegu sooritanud rohkem kui ku\u0308mnel korral, saab seda kvalifitseerida karistusseadustiku \u00a7184 lo\u0303ike 2 kohaselt suure koguse narkootilise aine grupiviisilise ka\u0308itlemisena, mille eest on ette na\u0308htud 3\u201315 aastat vanglat. Sellise jo\u0303leda roima on toime pannud u\u0308le 20% Eestimaa noortest juba enne ta\u0308isealiseks saamist, seega on nad de facto esimese astme kurjategijad, umbes nagu tapjad, ning asjaolu, et neid pole veel vangikongidesse topitud, on lihtsalt narkopolitsei ja prokuratuuri tegemata to\u0308o\u0308. Eks o\u0308elnud ju kunagi nende ametimeeste suured eeskujud \u2014 andke meile inimene ja meie leiame talle ka paragrahvi."}, {"text_idx": "#000014", "text": "Ravi karistuse alternatiivina on potjomkinlus"}, {"text_idx": "#000015", "text": "Aastaid hiljem, kui oli juba selgelt na\u0308ha, et ra\u0308ige kriminaliseerimine ei anna soovitud tulemusi ja narkosurmade arv u\u0308ha ja\u0308tkas kasvamist, vo\u0303eti veel kord kuulda mo\u0303istuse ha\u0308a\u0308lt ja 2009. aastal lisati Karistusseadustikku \u00a7692, mis na\u0308gi ette vo\u0303imaluse asendada vanglakaristus so\u0303ltuvusraviga."}, {"text_idx": "#000016", "text": "Ilmselt juba eelpool mainitud poliitiliste jo\u0303udude mo\u0303jul osutus aga ka see poolikuks, et mitte o\u0308elda sisuliselt mo\u0303ttetuks meetmeks. Viga seisnes selles, et karistuse asendamine oli selle sa\u0308tte alusel vo\u0303imalik ainult kuni kaheaastase vangistuse puhul ja ainult isikutele, kes polnud varem vanglas viibinud. Selle tulemuseks oli, et reaalselt rakendati seda seadusesa\u0308tet u\u0308hel korral, ning seda riigis, kus aastas menetletakse u\u0308le tuhande narkoso\u0303ltuvusega seotud kuriteo."}, {"text_idx": "#000017", "text": "Kahjuks unustati Eestis ka teine Portugali eduloo oluline komponent \u2013 piisav ja efektiivne so\u0303ltuvusrehabilitatsiooni vo\u0303rgustik. Rehabilitatsiooniga volitati meil tegelema peamiselt usuorganisatsioonid \u2014 seda u\u0308hes usuleigematest Euroopa riikidest. Nende poolt pakutav baseerus aga 1930. aastate USA-s u\u0308he kristliku sektiprogrammi alusel alkohoolikute jaoks loodud 12 sammu metoodikal, millest on nu\u0308u\u0308dseks teada, et narkoprobleemide puhul see eriti ei toimi. Lisaks eeldab religioosne la\u0308henemine, et inimene ka\u0308ib enne paranemise teele asumist n-o\u0308 po\u0303hjas a\u0308ra ja paljud suisa propageerivad sellist trajektoori. Eks Jumala leidmine ka\u0308ib ikka la\u0308bi kannatuste... U\u0308likangete opioidide ajastul ta\u0308hendab \u201epo\u0303hjas ka\u0308imine\u201c paraku va\u0308ga sageli surma, seega kujuneb u\u0308he uskupo\u0308o\u0308rdunu hinnaks mitu laipa. Miks see ko\u0303ik nii on ja kuidas seda a\u0308ra hoida ning sellega vo\u0303idelda, mo\u0303testab meie jaoks lahti 30 aastat so\u0303ltuvusteemadel kirjutanud ajakirjanik Maia Szalavitz oma va\u0308ga isiklikke kogemusi ka\u0308tkevas, ent samas ha\u0308sti allikaviidatud raamatus \u201eUnbroken Brain\u201c (Rikkumata aju), mille loodan ka peagi Eesti lugejateni tuua."}, {"text_idx": "#000018", "text": "Samas hakkasid ka meie jo\u0303ustruktuurid ise tegelema rehabilitatsiooniga ja Tartu Vanglas avati selle tarvis so\u0303ltuvusrehabilitatsiooni u\u0308ksus (SRS), ehkki praktika mujal maailmas on na\u0308idanud, et vangla ei sobi meditsiiniasutuseks ja vanglate rehabilitatsiooniosakonnad on kordades va\u0308hem efektiivsed kui spetsiaalselt selleks loodud asutused. Eks numbrid ra\u0308a\u0308givad siin iseenda eest \u2014 igal aastal lahkub siit ilmast u\u0308ledoosi tagaja\u0308rjel, ko\u0303igest mo\u0303ne na\u0308dala jooksul pa\u0308rast Tartu SRS-osakonnast vabanemist, ku\u0308mmekond inimest."}, {"text_idx": "#000019", "text": "Paljud Tartu Vanglas rehabilitatsiooni la\u0308binud on aga hiljem sattunud SA Viljandi Haigla Ja\u0308mejala narkorehabilitatsiooni osakonda ja nentinud, et alles seal said nad teada, mis asi see rehabilitatsioon tegelikult on. (Tuleb tunnistada, et teatud positiivne mo\u0303ju on siiski ka Tartu Vanglas toimuval, sest see aitab paljudel u\u0308le saada nii eitamisfaasist kui ka edaspidi vajadusel juba to\u0303husamat abi otsida.)"}, {"text_idx": "#000020", "text": "Siinkohal tahaksin tunnustada viimaste aastate positiivseid muutusi just erinevate rehabilitatsioonivo\u0303imaluste ja programmide loomise alal, kuid va\u0308heoluline pole ka selle aasta juulist kehtima hakanud karistusseadustiku muudatus, mis vo\u0303imaldab to\u0303husamalt rakendada asenduskaristusena so\u0303ltuvusrehabilitatsiooni. Kahjuks on aga saatuslik viga, mis tehti 10 pa\u0308eva tagavara asendamisel 10 doosiga, ikka veel parandamata. Seda ilmselt eelko\u0303ige seeto\u0303ttu, et need poliitilised jo\u0303ud, kes selle o\u0303uduse siin korraldasid, vo\u0303i siis nende o\u0303igusja\u0308rglased, on endiselt vo\u0303imuhoobade juures. On ju poliitikute jaoks oma vigade tunnistamine u\u0308ks raskemaid asju, ja kui nu\u0308u\u0308d to\u0303esti toimuks kiireid muudatusi poliitikas ja sellega saavutataks suurepa\u0308raseid tulemusi, saaksid ju ko\u0303ik aru, et need enam kui tuhat hukkunut on eelko\u0303ige nende hingel. Inimeste loodud seadused kahjuks ei toimi alati soovitud moel, kuid karma seadused toimivad see-eest alati ja ko\u0303ikjal. Kahju on lihtsalt sellest, et paljud peavad veel surema, enne kui mo\u0303istus \u2014 koos igaku\u0308lgselt to\u0303husa ja to\u0303enduspo\u0303hise narkopoliitikaga \u2014u\u0308kskord meie kanti jo\u0303uab."}, {"text_idx": "#000021", "text": "Karistuste diferentseerimine aitaks sa\u0308a\u0308sta elusid"}, {"text_idx": "#000022", "text": "Veel u\u0308ks kummastav asjaolu meie jo\u0303ustruktuuride ja kohtute to\u0308o\u0308s on see, kuidas meil kanepi ja fentanu\u0308u\u0308li eest mo\u0303istetud karistused on sisuliselt vo\u0303rdsed ja kohati vo\u0303ib ta\u0308heldada kanepi eest isegi karmimate karistuste jagamist (vt viimaste aastate suured kanepikeisid nagu 20 kilo eest karistatud \u201ekanepivanaemad\u201c vs Vorobei ja tema punt). Kas to\u0303esti usuvad meie narkoprokuro\u0308rid veel nn la\u0308vepakuteooriat ja arvavad, et kui neil o\u0303nnestub karmide karistustega kanepia\u0308ri likvideerida, siis fentanu\u0308u\u0308l kaob iseenesest? Kui nii, siis on see ja\u0308rjekordne to\u0303estus sellest, et nad ei saa ikka u\u0308ldse aru, kus nad elavad vo\u0303i mida teevad. Isegi teistes karmi karistuspoliitikat harrastavates riikides nagu USA ja U\u0308hendkuningriik algavad ohtlike uimastite (opioidid, crack-kokaiin, metamfetamiin) karistused enam-va\u0308hem sealt, kus lo\u0303ppevad kanepikaristused, ra\u0308a\u0308kimata sellest, et paljudes USA osariikides ja terves Kanadas on kanepia\u0308ri juba legaliseeritud ja reglementeeritud."}, {"text_idx": "#000023", "text": "Kui meie vo\u0303imuladvik, seaduseloojad ja nende jo\u0303ustajad aduksid so\u0303ltuvusainete turudu\u0308naamika suurt pilti, ei tegeleks nad kontraproduktiivsete rumalustega nagu mittepsu\u0308hhotroopse kiukanepi kasvatajate ja maaletoojate tagakiusamine THC mo\u0303ne protsendiku\u0308mnendikuga \u201epatustamise\u201c eest, vaid vo\u0303taksid eeskuju nt Illinois\u2019 osariigist, kus kanepituru reguleerimisega kaasneb taastava o\u0303iguse korras minevikus kanepikaristust kandnutele a\u0308sjatekkinud turul konkurentsieeliste loomine."}, {"text_idx": "#000024", "text": "Eesti nu\u0308u\u0308disaegne karistuspoliitika lausa sunnib uskuma, et meie kohtud ja jo\u0303ustruktuurid tegelikult soosivad fentanu\u0308u\u0308lia\u0308ri. Vo\u0303imaldaks ju karistusseadustikus esinevate sanktsioonide lai diapasoon (\u00a7184 lg 1 1\u201310a ja lg 2 3\u201315a) ka meil kohtupraktikas karistusi diferentseerida nii, et kanepi puhul ja\u0308a\u0308ksid need alumisse kolmandikku ja fentanu\u0308u\u0308li puhul oleksid u\u0308lemises kolmandikus. See oleks ju igati po\u0303hjendatud, sest kanepi u\u0308ledoos pole teatavasti veel mitte kunagi mitte kedagi mitte kusagil tapnud, kuid fentanu\u0308u\u0308l on meil no\u0303udnud juba kaugelt u\u0308le tuhande inimelu. (Vo\u0303i on po\u0303hjus hoopis selles, et enamus fentanu\u0308u\u0308likahjude ohvreid kuuluvad meil venekeelsesse rahvusva\u0308hemusse? See on aga juba omaette teema ja sellest ehk mo\u0303ni teine kord pikemalt.)"}, {"text_idx": "#000025", "text": "\u201eOma karja\u0308a\u0308ri jooksul narkopolitseinikuna saatsin ma inimesi vangi rohkem kui tuhandeks aastaks,\u201c kirjutab Neil Woods oma raamatu viimases peatu\u0308kis. \u201eNu\u0308u\u0308d arvan ma, et iga viimast kui aastat neist vo\u0303ib nimetada raisatud aastaks. Need on tuhat aastat raisatud inimpotentsiaali, tuhat raisatud aastat vo\u0303imalikku loomingulisust, o\u0303ppimist ja avastamist, tuhat raisatud aastat, mille jooksul inimesed konutasid pisikestes kongides selle asemel, et maailmale kasu tuua. /\u2014/ Need on tuhat raisatud aastat, sest inimesed su\u0308ndisid juba sellisesse maailma, kus narkootikumide mu\u0308u\u0308k oli loogiline valik. Just seadused olid need, mis selle illegaalse turu lo\u0303id. Just seadus oli see, mis tekitas olukorra, kus peamiselt so\u0303ltlastest kliendid, kellele need inimesed narkootikume mu\u0308u\u0308sid, olid justkui lo\u0303ksus ja neil polnud mingit abi loota, sest ka nemad olid nu\u0308u\u0308d kriminaalid.\u201c"}, {"text_idx": "#000026", "text": "Usun, et Eesti uimastipoliitika suunaseadjatel on tagumine aeg mitte ainult peeglisse vaadata, vaid ka globaalse narkoturu du\u0308naamika peensustesse su\u0308u\u0308vida, sellest o\u0303ppida ja o\u0303pitu po\u0303hjal Eestis seni puuduvaid valikuvo\u0303imalusi luua. Aitab juba inimelude julmast ja tulemusetust raiskamisest!"}, {"text_idx": "#000027", "text": "S\u030cveits dekriminaliseeris kanepi omamiseRahvusvaheline komisjon soovitab dekriminaliseerida uimastite kasutamiseLa\u0308ti seimile esitati kodanikualgatusena ettepanek kanepi dekriminaliseerimiseksMart Kalvet: Narkopaanika ku\u0308lvamine on vastutustundetu ja kontraproduktiivneJuhtum elust endast: CBD tarvitamine Eestis \u2013 kas siis tegelikult ebaseaduslik?Tai dekriminaliseeris \u201clahja\u201d kanepi kasvatamise ja jagas kodanikele miljon taimeIisrael pu\u0308rgib ravikanepiteaduse ja -majanduse regionaalseks liidriksArvamus: Kanepi keelustamine oli vigaMart Kalvet: Unistus inimna\u0308olisest ja -so\u0303bralikust uimastipoliitikast ei saa ja\u0308a\u0308da ainult unistuseksEttekanne Meditsiinilise Kanepi Konverentsilt: Siim Siimut \u201cRavikanepi ABC ja olukord Eestis\u201dPortugali narkopoliitika: 15 aastat narkootikumide dekriminaliseerimisestAnna Kuuskmann: Kuritegu riigile, heategu iseendale. Miks ma hakkasin seeni kasvatama?Oskar Lesment: Kanepipoliitika reform eeldab so\u0303ltumatute ekspertide kaasamistVirtuaalne meeleavaldus: Kanepikasvatus Po\u0303hjao\u0303is ei ole kriminaalselt kohtlemist va\u0308a\u0308rt!"}]